Mapخاندان کے دارالحکومتوں کے ساتھ مانڈوپورکے گجر پرتیہاروں کے نوشتہ جات کے مقام تلاش کریں۔
**مانڈوپور کے گجر پرتیہار**(سنسکرت: مانڈویاپورہ کے گجر پرتیہار)، جسے **منڈور کے پرتیہار** (یا مینڈور) یا **مانڈوپور کے گجر** کے نام سے بھی جانا جاتا ہے، ایک ہندوستانی شاہی خاندان تھا۔ انھوں نے موجودہ راجستھان کے کچھ حصوں پر چھٹی اور نویں صدی عیسوی کے درمیان حکومت کی۔ انھوں نے سب سے پہلے اپنا دار الحکومت مانڈوپور (جدید منڈور) میں قائم کیا اور بعد میں میدانتاکا(جدید میرٹا ) سے حکومت کی۔

منڈور کے گجر پرتیہاروں کے ماخذ
------------------------------

خاندان کی ابتدا دو نوشتہ جات میں بیان کی گئی ہے: "باوک" کا جودھ پور کا نوشتہ (837ء؁ ) اور "ککوک" کا گھنٹیالہ نوشتہ(861ء؁ )۔ دو نوشتہ جات کے مطابق یہ خاندان رام بھدر کے بھائی سے تعلق رکھتا ہے۔ اس بھائی کی شناخت افسانوی ہیرو لکشمن، رام کے بھائی کے طور پر کی گئی ہے۔ کہا جاتا ہے کہ وہ اپنے بڑے بھائی رام کے لیے ایک دربان ("پرتیہار") تھا، جس کی وجہ سے یہ خاندان پرتیہار کے نام سے جانا جانے لگا۔ حالانکہ حقیقی زندگی میں کوئی افسانوی کرداروں کی نسل ہونے کا دعوٰی کیسے کرسکتا ہے۔ یہ ساری بے بنیاد قصے کہانیاں ہیں۔ یہ نظریہ قابل فہم لگتا ہے کہ انھوں نے پرتیہار (چوکیدار/ دربان) کا لقب اس لیے اختیار کیا کیونکہ انھوں نے ہندوستان کو عربوں کے حملوں سے کامیابی سے محفوظ رکھا۔ البتہ سامراجی گجر پرتیہاروں نے بھی افسانوی ہیرو لکشمن کی نسل کا دعویٰ کیا۔ دونوں خاندانوں کے افراد ایک جیسے نام بھی رکھے جیسے کہ بھوج، ککوک اور ناگبھٹ وغیرہ ۔ ان شواہد کی بنیاد پر یہ معلوم ہوتا ہے کہ دونوں خاندان آپس میں جڑے ہوئے تھے، حالانکہ ان کے درمیان قطعی تعلق معلوم نہیں ہے۔ ایسا معلوم ہوتا ہے کہ مانڈوپور کے گجر پرتیہار بالآخر سامراجی گجر پرتیہاروں کے جاگیردار بن گئے۔

خاندان کے قدیم ترین تاریخی افراد ہری چندر اور اس کی دوسری بیوی بھدرا ہیں۔  منڈور کے گجر پرتیہاروں کے نوشتہ جات میں، ہری چندر کا ذکر براہمن (ویپرا) کے طور پر کیا گیا ہے، جب کہ بھدرا ایک عظیم کھشتری خاندان سے تعلق رکھتی تھی۔  ان کے چار بیٹے تھے: بھوگابھٹہ، کاکا، راجیلا اور دادا۔  ان چار آدمیوں نے مانڈوپور پر قبضہ کر لیا اور وہاں ایک قلعہ کھڑا کر دیا۔  یہ معلوم نہیں ہے کہ مانڈوپور کی فتح سے پہلے یہ خاندان کہاں رہتا تھا۔

وسنت گڑھ میں راجیلا نامی جاگیردار حکمران کا 625 عیسوی کا نوشتہ ملا ہے۔ یہ "راجیلا" اور اس کے والد "وجرابھٹ ستیا شریا" چاوڑا خاندان کے حکمران "ورملتا" کے جاگیر دار تھے۔ بی این پوری نے اس راجیلا کی شناخت ہریچندر کے بیٹے راجیلا کے طور پر کی ہے، حالانکہ ان کے باپوں کے نام خطاطی ثبوت کے مطابق مختلف ہیں۔ پوری نے استدلال کیا کہ دونوں خاندانوں کے افراد ایک جیسے نام رکھتے ہیں جیسے ٹاٹا، باپاکا اور باوکا اور ناموں کا اختتام -بھٹا (وجرابھٹا اور ناگابھٹا) پر ہوتا ہے۔

بعد کے دور میں گجر پرتیہاروں کو اگنی ونشی کہا گیا۔ چونکہ گجروں کو غیر ملکی قوم کے طور پر دیکھا جاتا ہے۔ اس دیومالائی نظریے کے مطابق غیر ملکی جنگجو اقوام کو ایک قربانی کی آگ کے ذریعے ہندو معاشرے میں ضم کیا گیا جنہیں راجپوت کا نام دیا گیا۔

منڈور کے گجر پرتیہاروں کی تاریخ
-------------------------------

خاندان کے ابتدائی حکمرانوں کے دور کے بارے میں بہت کم معلومات ہیں۔ ہریچندر سے چوتھے نمبر پر ناگبھٹ نے اپنی راجدھانی مانڈوپور سے میدانتاکا (جدید میرٹا) منتقل کی۔ اصل دار الحکومت تب بھی اپنی اہمیت برقرار رکھتا تھا، جیسا کہ کہا جاتا ہے کہ ناگبھٹ کے جانشین "ٹاٹا" وہاں سے سبکدوش ہو گئے تھے۔

ناگبھٹ اور اس کی ملکہ ججیکا دیوی کے دو بیٹے تھے: ٹاٹا اور بھوج۔  چینی بدھ مت کے سیاح ہیون سانگ نے کیو-چی-لو اور اس کے دار الحکومت پی-لو-می-لو کے نام سے ایک سلطنت کی وضاحت کی۔  ان دو الفاظ کی شناخت "گُرجرا" (گجر سلطنت)اور "بھیلمالا" (بھنمل) کی چینی نقل کے طور پر کی گئی ہے۔  مورخ آر سی مجمدار نے یہ نظریہ پیش کیا کہ کیو-چی-لو (گجر سلطنت) کا بادشاہ مانڈوپور گجر پرتیہار بادشاہ ٹاٹا تھا۔  لیکن بیج ناتھ پوری نے اس نظریے کی تنقید کی، کیونکہ ہیون سانگ نے بادشاہ کو بدھ مت اور اس کی بادشاہی کو مغربی ہندوستان میں دوسری بڑی ریاست قرار دیا ہے۔  مانڈوپور کے گجر پرتیہار سلطنت ایک چھوٹی سی مملکت تھی۔  مزید برآں، ہیون سانگ نے مانڈوپور یا میدانتکا کا ذکر نہیں کیا ہے۔  پوری کے مطابق، ہیون سانگ نے جس حکمران کا ذکر کیا ہے وہ ورمالتا نام کا ایک اور بادشاہ تھا۔ ممکن ہے وہ چپوٹکٹاس کا بادشاہ ہو۔

ٹاٹا نے اپنے چھوٹے بھائی بھوج کو بادشاہی سونپنے کے بعد مانڈوپور میں ایک وراثت میں چھوڑ دیا۔  اس کے بعد، ٹاٹا کا بیٹا یشو وردھن، ممکنہ طور پر ایک متنازع جانشینی کے بعد تخت نشین ہوا۔  اس کے بیٹے شیلوک کے بارے میں کہا جاتا ہے کہ انھوں نے سٹروانی اور ویلا سلطنتوں کے درمیان "ایک دائمی حد مقرر" کی تھی۔  اس کے بارے میں کہا جاتا ہے کہ اس نے والا کے بھٹیکا دیوراج کو "مار گرایا" تھا۔  یہ ہمسایہ حکمرانوں پر ان کی فتح کا حوالہ معلوم ہوتا ہے۔  سٹروانی کی شناخت جدید جیسلمیر ضلع میں ایک جگہ سے کی جا سکتی ہے اور عرب مصنفین نے اس کا ذکر "تابن" کے طور پر کیا ہے۔  آر سی مجمدار نے بھٹیکا دیوراج کی شناخت گُجر پرتیہار سلطنت کے بادشاہ دیوراج کے طور پر کی، لیکن بی این پوری اس نظریہ سے متفق نہیں ہیں۔

"شیلوک" نے ایک ٹینک کی کھدائی بھی کی، ایک نیا شہر قائم کیا اور تریتا نامی جگہ پر سدھیشور مہادیو مندر کا کام شروع کیا۔ اس کا بیٹا جھوٹا اپنے بیٹے بھیلادتیہ کو بادشاہ مقرر کرنے کے بعد ریٹائر ہو گیا اور دریائے بھاگیرتھی کی طرف روانہ ہوا۔ بھیلادتیہ نے اپنے بیٹے کاکا کو سلطنت سونپنے کے بعد بھی ریٹائرمنٹ لے لی۔ کہا جاتا ہے کہ کاکا نے گاؤڈا کے حکمران کے خلاف مدگاگیری (جدید مونگیر) کی لڑائی میں شہرت حاصل کی تھی۔ اس کا مطلب غالباً اس کے بادشاہ ناگبھٹ دوم کی مہم میں ان کی شرکت ہے۔

جودھ پور کے نوشتہ کے مطابق، کاکا کے بیٹے بوکا نے موریہ خاندان کے ایک بادشاہ کو شکست دی اور مار ڈالا۔ کاکوکا، باوکا کا سوتیلا بھائی، کاکا اور درلبھا دیوی کا بیٹا تھا۔ گھنٹیالہ کے ایک نوشتہ کے مطابق، اس نے تراوانی (سٹروانی)، والا، مادا، آریہ، گجردیس، لتا اور پاروتا کے ممالک میں شہرت حاصل کی۔ یہ ایک اور گھنٹیالہ نوشتہ میں ذکر کیا گیا ہے کہ اس نے روہنساکوپ نامی جگہ پر ایک بازار قائم کیا جو آہیروں کے خوف سے ویران پڑا تھا۔

کاکوکا خاندان کا آخری معروف حکمران ہے۔  خاندان غالباً اس کے ساتھ ختم ہو گیا اور یہ بادشاہی قنوج کی شاندار گجر پرتیہار سلطنت کے علاقوں کا ایک حصہ بن گئی۔  شاہی گجر پرتیہار خاندان بعد میں غزنویوں کے حملوں کے بعد کئی چھوٹی ریاستوں میں ٹوٹ گیا۔  یہ شاخیں علاقے کے لیے ایک دوسرے سے لڑیں اور ان میں سے ایک شاخ نے 14ویں صدی تک مندور پر حکومت کی۔  اس گجر پرتیہار شاخ کے راٹھور قبیلے کے راؤ چونڈا کے ساتھ رشتہ داری تھی اور اس نے چونڈا کو جہیز میں مندور دیا، جس کے نتیجے میں پرتیہار ریاست جودھپور میں شامل ہو گئے۔  یہ خاص طور پر تغلق سلطنت کے ترکوں کے خلاف اتحاد بنانے کے لیے کیا گیا تھا۔

منڈور کے گجر پرتیہاروں کے حکمران
--------------------------------

روڈولف ہورنلے نے ہر نسل کے لیے 20 سال کا عرصہ فرض کیا اور خاندان کے بانی ہری چندر کو 640ء؁ ، بیج ناتھ پوری نے ہری چندر کو 600ء؁ ، دوسری طرف آر سی مجمدار نے ہر نسل کے لیے 25 سال کا عرصہ فرض کیا اور اسے 550ء؁ میں رکھا۔  ذیل میں خاندان کے حکمرانوں کی فہرست ہے اور ان کے دور حکومت کے تخمینے، 25 سال کی مدت کو فرض کرتے ہوئے:

* **ہری چندر** عرف **روہیلادھی** (دور: 550ء؁ - 575ء؁ )
* **راجیلا** (دور: 575ء؁ - 600ء؁ )
* **نارابھٹ** عرف **پیلاپیلی** (دور: 600ء؁ - 625ء؁ )
* **ناگبھٹ** عرف **ناہڑہ** (دور: 625ء؁ - 650ء؁ )
* **ٹاٹا** اور **بھوج** (دور: 650ء؁ - 675ء؁ )
* **یشووردھن** (دور: 675ء؁ - 700ء؁ )
* **چندوک** (دور: 700ء؁ - 725ء؁ )
* **شیلوک** عرف **سیلوک** (دور: 725ء؁ - 750ء؁ )
* **جھوتا** (دور: 750ء؁ - 775ء؁ )
* **بھیلادیتیہ** عرف **بھیلوک** (دور: 775ء؁ - 800ء؁ )
* **ککا** (دور: 800ء؁ - 825ء؁ )
* **باوکا** (دور: 825ء؁ - 861ء؁ )
* **ککوکا** (دور: 861ء؁ - 886ء؁ )

باوکا اور ککوکا مختلف ماؤں سے ککا کے بیٹے تھے۔ دو سوتیلے بھائیوں کے جودھ پور اور گھنٹیالہ نوشتہ جات خاندان کا ایک ہی شجرہ نسب دیتے ہیں، سوائے آخری دو ناموں کے۔ چونکہ یہ دونوں نوشتہ جات ایک دوسرے سے زیادہ دور نہیں پائے گئے تھے، اس لیے ایسا معلوم ہوتا ہے کہ باؤکا، کاکا (کاکا کی بادشاہی کو دو حصوں میں تقسیم کرنے والے بجائے) کا جانشین ہوا۔